B. Bugár, podpredseda NR SR: (2001-12-14):
druhému čítaniu o vládnom návrhu zákona, ktorým sa mení a dopĺňa zákon Národnej rady Slovenskej republiky č. 1/1993 Z. z. o Zbierke zákonov Slovenskej republiky v znení neskorších predpisov. Vládny návrh zákona ste dostali pred prvým čítaním ako tlač 1193 a spoločnú správu ako tlač 1193a. Vládny návrh zákona odôvodní minister spravodlivosti Ján Čarnogurský. Nech sa páči. J. Čarnogurský, minister spravodlivosti SR: Vážený pán predsedajúci, vážená Národná rada. Toto je zákon, ktorý je rýdzo technický a nemá nejakú politickú dimenziu, a preto by som sa sústredil iba na tie body, kde sme v rozpore so stanoviskom spoločnej správy výborov a bol by som veľmi rád, keby pán poslanec Orosz, ktorý, ako počúvam, je spravodajcom, keby proste tejto časti venoval pozornosť, aby sme sa vedeli možnože dohodnúť. V bode 7, a to pripomienka č. 1 spoločnej správy výborov. Gestorský výbor odporúča schváliť pripomienku, my ju odporúčame neschváliť. Čiže sme rozdielni a teraz by som prečítal dôvody, pre ktoré ju navrhujeme neschváliť. V prípade, že by to bolo schválené, ako odporúča gestorský výbor, mohla by nastať situácia, že v prípade, ak ministerstvo zahraničných vecí nesplní svoju povinnosť odovzdať medzinárodnú zmluvu na uverejnenie do Zbierky zákonov najneskôr pätnásť dní pred jej platnosťou, ale odovzdá ju napríklad päť dní pred jej platnosťou, formulácia navrhnutá v pozmeňujúcom návrhu umožní, aby bola medzinárodná zmluva uverejnená až po nadobudnutí jej platnosti, keďže text tej pripomienky hovorí, že medzinárodná zmluva musí byť uverejnená najneskôr v deň nadobudnutia jej platnosti, sa nahrádza textom medzinárodná zmluva musí byť uverejnená najneskôr do pätnásť dní po jej odovzdaní na uverejnenie. Čiže v takom prípade by zmluva bola vlastne uverejnená v takomto prípade desať dní po jej platnosti, čiže tam by nastal rozpor s tým, že by vlastne začala platiť skôr, než bola uverejnená, a to by sa jednoducho priečilo právnym pravidlám a mohlo by v prípade takejto zmluvy viesť k diskusiám o tom, či je vôbec platná a účinná na Slovensku k jej napadnutiu na Ústavnom súde a podobne. Naproti tomu pripomienku č. 2 k bodu 7 zo spoločnej správy výborov gestorský výbor odporúča neschváliť, my ju navrhujeme schváliť vzhľadom na odôvodnenie, ktoré som uviedol k predchádzajúcej pripomienke. Keďže nezasahuje do textu, podľa ktorého musí byť medzinárodná zmluva vyhlásená v Zbierke zákonov najneskôr v deň jej platnosti, ale len sa ustanovuje povinnosť pre Zbierku zákonov vyhlásiť medzinárodnú zmluvu bezodkladne po jej odovzdaní na uverejnenie. K bodu 10 pripomienka č. 3, k bodu 14 pripomienka č. 4, k bodu 15 pripomienka č. 5. Odporúčame schváliť tieto pripomienky. K bodu 20, to je pripomienka č. 6 a k čl. II, to sa týka účinnosti zákona k tomuto osobitnému ustanoveniu. Gestorský výbor odporúča schváliť, my odporúčame neschváliť, a to z toho dôvodu, že bod 20, to je ustanovenie § 12b bolo do návrhu zákona doplnené na základe zásadnej pripomienky Inštitútu aproximácie práva Úradu vlády, ktorý požadoval, aby bolo výslovne v zákone o Zbierke zákonov ustanovené, že dňom vstupu Slovenskej republiky do Európskej únie sú súčasťou slovenského práva aj právne akty uverejnené v úradnom vestníku Európskych spoločenstiev, keďže publikácia v ňom je podmienkou formálnej platnosti právnych aktov vydávaných Európskou úniou v členských štátoch únie. S tým súvisí aj ustanovenie o odklade účinnosti tohto ustanovenia do dňa vstupu Slovenskej republiky do Európskej únie. A k novému čl. II pripomienka č. 7 odporúčam schváliť. Na základe uvedeného odporúčam, aby sa hlasovalo jednotlivo k pripomienkam č. 1, č. 2, spolu o pripomienkach č. 6 a č. 8, kde je stanovisko predkladateľa opačné ako stanovisko gestorského výboru, čiže ministerstva je opačné ako stanovisko gestorského výboru, o pripomienkach č. 3, č. 4, č. 5 a č. 7, kde je moje stanovisko zhodné so stanoviskom gestorského výboru, odporúčam hlasovať spolu. Ďakujem.